‘‘আমাদের পুলিশ অফিসারের মৃত্যু হয়েছে, আমরা মাথা নত করব না।’’ ঠিক এই ভাষাতেই নবান্ন থেকে চ্যালেঞ্জ ছুড়লেন মুখ্যমন্ত্রী মমতা বন্দ্যোপাধ্যায়।
এদিন পাহাড় নিয়ে সর্বদল বৈঠকের শেষ নবান্নে সাংবাদিক সম্মেলন করে বিজেপির নীতি নিয়ে সমালোচনা করেন মুখ্যমন্ত্রী। এই সময়েই মমতা পাহাড় থেকে আধা সেনা প্রত্যাহ্যার করা নিয়ে বিজেপি ও কেন্দ্রীয় সরকারের সমালোচনা করেন। তীব্র ভাষায় নিন্দা করেন। আর তারই অঙ্গ হিসেবে বলেন, পুলিশ অফিসার অমিতাভ মালিকের মৃত্যুকে সহজ ভাবে নেবে না রাজ্য সরকার।

উল্লেখ্য গত ১৩ অক্টোবর শুক্রবার বিমল গুরুঙ্গকে গ্রেফতার করতে গিয়ে প্রাণ হারান পুলিশ কর্মী। বিমল গুরুঙ্গ পাতলেবাসের কাছে টাকবার জঙ্গলে লুকিয়ে রয়েছেন বলে খবর পায় পুলিশ। লিম্বু বস্তি এলাকায় একটি বাড়ির মধ্যে অস্ত্র তৈরি হচ্ছিল বলেও পুলিশের কাছে খবর ছিল। সেখানেই গুরুঙ্গ লুকিয়ে বলেই খবর ছিল। গভীর রাতেই জঙ্গলে অভিযান চালায় পুলিশ। সেই অভিযানেই অমিতাভ মল্লিক নামে পুলিশ অফিসারের মৃত্যু হয়।
ছেলের মৃত্যুর পরে বাবা সোমেন মালিক একটি দাবি জানান রাজ্য সরকারের কাছে।  তিনি বলেন, ‘‘কোনওভাবেই যেন বাংলাকে ভাগ হতে না দেওয়া হয়। দিদি যেন এটা হতে না দেন। তাহলেই আমার ছেলের আত্মা শান্তি পাবে।’’ নিহত সাব-ইন্সপেক্টরের বাবা সব গোলমালের মূলে থাকা বিমল গুরুঙ্গকে গ্রেফতারেরও দাবি জানন। ইতিমধ্যেই গুরুঙ্গকে ধরতে পুলিশ নতুন ‘ব্লু-প্রিন্ট’ বানাচ্ছে বলে খবর। আর অমিতাভ মৃত্যু নিয়েও মুখ্যমন্ত্রীর মুখে শোনা গেল চ্যালেঞ্জের সুর।